
64. Bányásznap Tatabányán!
2014.

     
     Tatabányán a 64. Bányásznapot, 2014.-ben is az utóbbi évekhez hasonlóan igen gazdag program keretében ünnepeltük. A fő szervezővé előrelépő Tatabánya Megyei Jogú Város Önkormányzata az ünnepi programot a hagyományok messzemenő figyelembevételével, az 1977.-ben kialakított és ápolt szerkezetben szervezte. A szervezésben továbbra is igen hatásosan közreműködött a BDSZSZ Tatabányai Szövetsége. A tatabányai bányász hagyományőrzés szilárd bázisává vált Tatabányai Múzeum a városi programhoz igazodó, de önálló programmal jelentkezett. A szervezésben részt vett az OMBKE tatabányai szervezete, a programokban pedig a bányász hagyományőrző egyesületek, így a Rozmaringos Bányász Egylet, a Bányász Fúvószenekar, a Bányász Mazsorettek és még több más és első sorban a város bányász érzelmű lakossága. Megemlékezések voltak a tatabányai bányászathoz kötődő környező községekben, így Tarjánban és a tatabánya szervezetek is i bányászat bölcsőjében Vértessomlón is.
2014. szeptember 5- én a Sárberki lakótelepen kezdődött a megemlékezések, koszorúzások sora. A Szent Borbála szobornál Bencsik János mondta el gondolatait, majd Schmidt Csaba polgármesterrel és Salló Győző önkormányzati képviselővel együtt koszorúzott. Ezután az Erőmű lakótelepen lévő Verebély László szobránál emlékeztek Bereznai Csaba alpolgármesterrel bővülve.

Verebély László okleveles villamosmérnök kiváló nemzetközileg is elismert szakember. Komoly érdeme van abban, hogy 1927-ben az a döntés született: az angol tökével épülő, a Budapest – Hegyeshalom villamosított vasút energiaigénye biztosítására épülő, a MÁK által szorgalmazott, erőmű Bánhidán épüljön meg.
 
          13. órakor indult a hagyományos kegyeleti emlékmenet, mintegy ötven bányász járta körbe a város bányász emlékhelyeit. Elsőként Gál István Vértanúk terén álló szobrán helyeztük el a hálás emlékezet koszorúját. Az Újtelepi és az Újbánhidai temetőben a tömegszerencsétlenségek áldozatainak sírjainál koszorúztunk. Hagyományosan az utolsó 1978 február 16-i nagy baleset 26 áldozatának sírkertjénél a Bányászhimnusz eléneklésével emlékeztünk. A Szabadtéri Bányászati Múzeumban lévő emlékhelyeken a hatalmi önkény mártírjai előtt tisztelegtünk. Időközben a bányamentők a mentések során életüket vesztő társaik emléktáblájánál helyezték el virágaikat.
           Az utóbbi években a korábban a MÁK Rt-hez tartozó, aztán a II. világháborút követő államosítások során leválasztott szervezetek is együtt ünnepelnek a bányászokkal. Így a kegyeleti út utolsó állomása a korábbi Bányakórház, ma Szent Borbála Kórház volt, ahol már játszott a Bányász Fúvószenekar, csatlakoztunk a már gyülekező kórházi dolgozókhoz. A tudósító ünnepi megemlékezésében emlékeztetett arra, hogy az idén 120 éves tatabányai szénbányászat nemcsak az ipari tevékenységet, hanem az emberi együtt élés szinte minden feltételét teremtette meg ebben a térségben, így az egészségügyet is. A Kórházzal való együttműködés akkor sem szakadt, meg amikor szervezetileg már nem tartoztak össze. A bánya a legnehezebb években is komoly mértékben támogatta, anyagi eszközökkel is a gyógyító megelőző munkát. A Kórház pedig a legnehezebb percekben is mindent megtett életek megmentéséért, a balesetesek felgyógyulásáért. A Kórház felvette a bányászok védőszentjének a nevét és a Fő téri Szent Borbála szobor mását is elhelyezte az intézményben. A régi Bányakórházat díszítő bányász szobrokat is sikerült közösen megmenteni, miután a Kórház helyet biztosított. A kórház megemlékezésén részt vettek a város és megye vezetői is. A koszorúkat Búza Barna Bányász és Bányászanya gyermekével szobrok talapzatára helyeztük el, majd közösen elénekeltük a Bányászhimnuszt.
           Megünnepelték a 64. Bányásznapot és a 22. Villamosnapot a Tatabányai Erőmű dolgozói is. Az erőmű elődjét, az I. Erőtelepet a MÁK Rt. 1898-ban építette. A megemlékezésen részt vettek a város és a megye vezetői is, az ünnepi beszédet Bencsik János országgyűlési képviselő tartotta, melyben kitért az erőműben tervezett 6 milliárd forintos beruházásra.
 
Ezután került sor a városi központi koszorúzásra, a Bányász Fúvószenekar zenéjére több száz ember, bányász egyenruhában és civilben, gyülekezett a Vértanuk terén. 16 órakor a Himnusz közös eléneklése után, az országgyűlési képviselők, a város és megye vezetői, a város bányászati vállalkozásai, társadalmi egyesületek képviselői, egyesületünk és alapítványunk vezetői helyezték el a megemlékezés koszorúit a mártírok emlékművén. Ezután idős bányászok, és fiatalok csoportjai egy-egy szál virágot helyeztek el Tar István Bányászemlékmű talapzatára. A koszorúzási ünnepség a Bányászhimnusz közös eléneklésével zárult.

A Bányásznapot 1951-től törvény alapján ünnepli az ország bányásztársadalma. A szeptember első vasárnapjára tett ünnep az 1919. szeptember 6-án eldördült csendőrsortűzre emlékeztet, amikor a munkájukért, az elfogadható munka és életkörülményeket követelő bányászokra irányult célzott lövést adtak le, amely hét bányász életét követelte és sokan megsebesültek. 1950-ben a tatabányai bányászok, szóbeszéd szerint egyelőre csendesen, de ismét felszólaltak munka és életkörülményeik javítása érdekében, ebben az évben volt a tatabányai bányászat legtöbb, 81 életet követelő bányakatasztrófája, a XII. aknán. Talán ez is hozzájárult az 1950-ben meghozott törvényhez, amely a Bányásznap deklarálásán túl sok kedvezményt is biztosított a bányászoknak. A Bányászemlékművet 1969-ben állították fel, felirata a következő volt: „Emlékezésül azoknak a hős bányászoknak, akik 1919. szeptember 6-án az elnyomás elleni harcban ezen a helyen mártírhalált haltak. E hősök példája lelkesít bennünket szabad hazánk védelmében a szocializmus építéséért vívott harcban. 1969. szeptember.” A hatalmi önkény a tatabányai szénbányászat történetében sokszor lesújtott, 1956-ban is, ezért a rendszerváltás után a szöveget újraírtuk: „Emlékezésül azoknak a bányászoknak, akik a tatabányai szénbányászatért áldozták életüket.” Ez a szobor a hatalmi önkény áldozatainak, míg a Ságvári Endre úton lévő Bányász Kegyeleti Emlékmű az elemekkel vívott harcban, a munkavégzésük során életüket adó bányászoknak állít emléket.  
 
A koszorúzás után fogadás volt, a korábban a Tatabányai Szénbányák Klubja volt, amely ma is a bányára utaló Tröszti Klub nevet viseli. Schmidt Csaba a város polgármester mondott pohárköszöntőt. Emlékeztetett a bányászat várost teremtő teljesítményére, a bányászat embert formáló értékeire. Hitet tett a város elkötelezettségére a bányász hagyományok ápolásában, megőrzésében. Ezek közé tartozik a Bányásznap méltó megünneplése és ezt szolgálja az ünnep hagyományos színhelyének, a Május 1. parknak most folyó felújítása. 
17 órakor a Csónakázó tónál megkezdődtek kulturális szórakoztató programok. A zenei műsorokat utcabál zárta. A Jászai Mari Színház, Népházban a Madách Színház szerepelt biztosítva a szokásos magas színvonalú előadást, ezzel is emelve az ünneplés színvonalát.
A korábban a széntermelést szolgáló XIV/A és XV/C vízaknákban még ma is bányászati módszerekkel termelő Észak-dunántúli Zrt. Víztermelő Bányaüzeme üzemi ünnepségét szeptember 7.-én tartották, a hagyományos helyszínen Felsőgallán, a Széchenyi Kultúrházban. Az ünnepségen részt vett Bereznai Csaba a város alpolgármestere. A Rozmaringos Bányász Egylet bányászdalait nagy örömmel fogadták üzem dolgozói. Hornyák Dávid az üzem vezetője ünnepi beszédében a Bányásznap történetét elevenítette fel, kiemelte a bányában dolgozók egymásra utaltságát valamint azt az áldozatvállalást, amit a tatabányai bányásztársadalom az elmúlt százhúsz évben felvállalt. Beszélt arról, hogy az üzem biztosítja az egész térség egészséges vízzel való ellátását. Az ünnepségen adta át Simon Ferenc műszaki vezér igazgatóhelyettes a Bányász Szolgálati Okleveleket, többségében olyan dolgozóknak, akik még a Tatabányai Bányáknál kezdték meg a szolgálatukat. Az ünnepi fogadáson sok szó esett a régi szép időkről.
10 órakor a Csónakázó tónál két színpadon egészen az éjszakában nyúlóan voltak zenés táncos programok. 13 órakor a Bányász Mazsorettek csoportjai: Bányász, Katica, Amesztisz, Alexandra – Türkiz csoportjai tartottak nagysikerű előadást. Az együttes és vezetőjük Beke Tímea a Központi Bányásznapi ünnepségen Művészeti Nívódíjban részesült, a bányász kulturális örökség és hagyományőrzésben végzett kiemelkedő teljesítményért. Az együttes az előadás után a Bányász Kegyeleti Emlékműhez sietett, ahol a felvonulás élére álltak. Közben 14 órától véradás zajlott. Különösen érdekes volt a Nemzetközi páros erősemberek versenye, ahol 6 számban mérték össze erejüket és technikájukat részvevők. Nagy sikert ért el a tatabányai Nagy Ákos, aki a dunaújvárosi Hrozik Gáborral a páros versenyben a 2. helyet érték el. 10 órától a Szabadtéri Bányászati Múzeumban családi programok zajlottak. Egész nap zajlott a kézműves vásár és a bemutatók sora. 
A bányászok 15 órakor a Bányász Kegyeleti Emlékműnél gyülekeztek, elhelyezték az emlékezés virágait, majd rendezett sorokban a magyar, a városi és bányász zászlókat vivő zászlóvivők után a több száz főből álló, menet vonult a Szabadtéri Bányászati Múzeumba. A tempót a kísérő fúvószenekarok diktálták és a menetet a Mazsorettek vezették. A város lakossága is megmozdult, a járdákon sokan nézték, kísérték a menetet.
 A Szabadtéri Bányászati Múzeumban érkezőket a Rozmaringos Bányász Egylet bányász dalai hangolták az ünneplésre. Schmidt Csaba polgármester ünnepi beszédében a 120 éves bányászat várost teremtő értékeit idézte fel, emlékeztetett arra, hogy az első bányák Óvárosban épültek. A bányászat hagyományainak őrzése igen fontos feladat, ennek része a tárgyi emlékek összegyűjtése gondozása és bemutatása, ennek fő bázisa ennek az ünnepségnek, de sok más bányásztalálkozónak is helyt adó, Skanzen. Immár hagyományosan Bányásznapkor itt kerül átadásra az egyik legrangosabb városi kitüntetés, a Solymos Mihály díj. A díj odaítélése során igen bő jelölt közül Forisek István okleveles bányamérnök lett a kedvezményezett 2014-ben. A díjazott 40 évig műszakiként a ranglistán egyre emelkedve szolgált a tatabányai bányászatban. A termelésirányítási feladatokon túl a tatabányai körülményeknek optimálisan megfelelő, biztonságos fejtési rendszerek fejlesztésében is kiemelkedő teljesítményt nyújtott. Munkáséletét befejezve a munkát nem hagyta abban, hanem a tatabányai bányászhagyományok őrzésének, ápolásának egyik vezéregyéniségeként, társaival a Rozmaringos Bányász Egylet tagjaival, a mai napig folytatja munkáját. 

Solymos Mihály bányászcsalád sarja, Aranydiplomás bányamérnök, Tatabánya Díszpolgára. Fiatal mérnökként a Tatabányai Szénbányáknál dolgozott felelős beosztásban, és amikor eljött a történelmi próbatétel, 1956, emberként, magyarként, bányászként, mérnökként egyaránt helytállt. Igen jelentős teljesítménye, hogy a forradalom napjaiban is biztosította a bányák működőképességének fenntartását.  A megtorlások után a bauxitbányászatban kapott munkát, majd egy tervezőintézet vezetőjeként részt vett a Nagyegyházi Bánya tervezésében. 2012-ben Tatabánya Megyei Jogú Város Önkormányzata róla nevezte el a tatabányai bányászatért, a bányászhagyományok megőrzéséért végzett kiemelkedő teljesítmények elismerésére alapított díjat.

Schmidt Csaba ezen az ünnepségen adta át Biacsi Sándornak a Tatabánya Közbiztonságáért díjat. 
A díjak átadása után Pál Gabriella a Múzeum igazgatója nyitotta meg a Körkép a bányászokról kiállítást, amelyet Kiss Vendel rendezett. Az igen érdekes színes kiállításon láttunk bányász egyenruhákat. Balogh Csaba egy történeti értékű, az I. Gróf Esterházy Ferenc akna térképéről beszélt.  
Az időjárás a délután folyamán nem kedvezett a szabadtéri programoknak, de ez nem akadályozta a derűs emelkedett hangulatú ünneplést. 
A Népházban kiállítás volt a 85 éve született Krajcsirovits Henrik tanár, festőművész képeiből. Ennek záróeseménye volt egy rendhagyó tárlatvezetés, ahol Kövesdi Mónika művészettörténész beszélt a művész néhány alkotásáról. 
   
Vasárnap Tatabánya a Városi Fesztivál Fúvószenekar zenéjére ébredt. A zenekar az ébresztő után a Csónakázó tóhoz vonult és ott adott térzenét. Ezzel kezdődött a két színpadon egész nap zajló zenés táncos program. amely egyik csúcspontja késő délután Balázs Fecó műsora volt
          Délután 14 órakor új színhelyen, a Csónakázó tónál, ismét megrendezésre került a hagyományos Csilletoló Verseny. Hagyománynak nevezhető Bányásznapkor a bajnoki labdarugó mérkőzés. Az már nem volt hagyományos, hogy a mindössze 600 néző előtt lezajlott mérkőzésen, a városi csapatunk a harmadik osztályban 7:1-es vereséget szenvedett, a Győr második csapatától. Annak idején a Tatabányai Bányász az első osztályban, az irányított sorsolás eredményeként Bányásznapkor legtöbbször egy fővárosi élcsapattal játszott, soha nem volt esélytelen és az esélyt ezen a napon igen sokszor realizálta is. 
      Vasárnap este 8 óra tizenöt perckor indult a hagyományos szalamanderes felvonulás, a bányászlámpák fénye és hullámzása csodálatos látványt nyújtott. A menetet két oldalt a város lakossága övezte. A Borbála térre érve a tömeg a Bányász Himnuszt. Majd az Önkormányzat tetejéről kilőtt rakéták pompázatos színeket, formákat varázsoltak az égboltra. A 120 éves tatabányai bányászat méltó módon ünnepelte a Bányásznapot. Tisztelettel adóztunk áldozataink emlékének, tudásunkat is gyarapító szakmai és kulturális programok egész sora vonzotta az érdeklődőket. Az igényes szórakoztató műsorok némi felüdülést jelentettek a munkában megfáradt nyugdíjasoknak, az dolgozó embereknek és a tanulóknak pedig erőgyűjtést a munkás hétköznapokhoz.    
 
Dr. Csiszár István 

